
CONSILIUL LOCAL AL MUNICIPIULUI TIMIȘOARA
DIRECȚIA DE ASISTENȚĂ SOCIALĂ A MUNICIPIULUI TIMIȘOARA

„În slujba oamenilor”

Nr.7487/02.05.2022
RAPORT DE SPECIALITATE

privind aprobarea derulării proiectul  ”COMunitateTM – Acțiuni pentru integrarea socio-culturală a grupurilor vulnerabile” cod SMIS 154656 și a cheltuielilor aferente
Direcția de  Asistență Socială a Municipiului Timișoara a depus cererea de finanțare cu titlul ”COMunitateTM – Acțiuni pentru integrarea socio-culturală a grupurilor vulnerabile”, cod SMIS 154656 în cadrul apelului POCU/717/5/1 Reducerea numărului de comunități marginalizate (roma și non-roma) aflate în risc de sărăcie și excluziune socială din orașe cu peste 20.000 locuitori, cu accent pe cele cu populație aparținând minorității roma, prin implementarea de măsuri/operațiuni integrate în contextul mecanismului de DLRC. 
Apelul a reprezentat o ocazie de a solicita finanțare din fonduri nerambursabile pentru un tip de intervenție necesară în zonele urbane marginalizate cu populație în risc de sărăcie. Cu ocazia realizării Strategiei de Dezvoltare Locală a GAL Timișoara, s-a constatat că pe teritoriul SDL se găsesc trei Zone Urbane Marginalizate (ZUM) cu peste 50% dintre locuitori care declară că sunt în risc de sărăcie și marginalizare socială. Prin Studiul de referință, care a stat la baza elaborări SDL, au fost identificate 1.046 de persoane în risc de sărăcie și excluziune socială. Locuitorii de etnie roma sunt grupați într-o mare proporție în zone marginalizate din cadrul SDL, observându-se o tendință de segregare spațială. Tot prin Strategia de dezvoltare locală a SDL, la nivelul teritoriului au fost identificate o serie de riscuri pentru populația în risc de sărăcie și excluziune socială. Acestea se referă la atitudinile negative, prejudecățile și neîncrederea cu care sunt privite persoanele în risc de sărăcie și excluziune socială. 
Proiectul se adresează unui număr de 350 de persoane aflate în risc de sărăcie sau excluziune socială, dintre care 71 de etnie roma, din teritoriul acoperit de Strategia de Dezvoltare Locală a GAL Timișoara. Obiectivul general al proiectului este Reducerea numărului de persoane aflate în risc de sărăcie și excluziune socială din comunitatea marginalizată prin dezvoltarea și furnizarea unui serviciu social de tip asistență comunitară, facilitarea participării la viața comunității prin activități culturale și acțiuni de combatere a discriminării și desegregării. Obiectivele specifice ale proiectului sunt (1) Dezvoltarea unui serviciu social de tip asistență comunitară, la nivelul comunității marginalizate aflate în risc de sărăcie și excluziune socială și (2) Furnizarea de servicii integrate către 351 de persoane din comunitatea marginalizată aflate în risc de sărăcie sau excluziune socială, dintre care minim 71 persoane de etnie roma.
Proiectul pentru care se solicită finanțarea, abordează, într-un mod integrat, atât nevoia de sprijin pe care o au persoanele în risc de sărăcie și marginalizare socială, cât și problematica segregării și discriminării cu care aceștia se confruntă. Proiectul este propus spre a se derula pe o perioadă de 18 luni. Dintre acestea 4 luni vor fi dedicate realizării de reparații curente la clădirea atribuită Direcției de Asistență Socială a Municipiului Timișoara, pentru a putea funcționa ca și serviciu social de tip asistență comunitară, precum și demarării recrutării membrilor grupului țintă. Pe o perioadă de 14 luni vor fi acordate servicii sociale de tip asistență comunitară pentru 150 persoane în risc de sărăcie unde beneficiarii adulți vor participa la activități de informare și consiliere în domeniul social, activități de consiliere psihologică și grupuri de suport, activități individuale de educație pentru sănătate și campanii de educație pentru sănătate și vor putea să depășească situația de risc în care se află. Pe o perioadă de 16 luni vor avea loc activități culturale și evenimente în comunitate de tip cultural-artistic și sportiv, precum și activități de combatere a discriminării și o serie de campanii, în domeniul combaterii discriminării și pregătirii procesului de desegregare și integrare a grupului marginalizat în societate, destinate celor 351 de membri ai grupului țintă. Activitățile culturale (teatru și dans) și evenimente în comunitate de tip cultural-artistic și sportiv vor contribui la crearea unui climat de încredere și toleranță în comunitatea mai largă. În plus, se propune ca persoanele, în risc de sărăcie sau excluziune socială, să participe la o serie de campanii unde vor primi sprijin pentru a-și cunoaște toate drepturile pe care le au ca și cetățeni ai statului român și care sunt modalitățile eficiente de accesare a acestora, dar și să devină ei înșiși agenți ai schimbării în comunitățile lor. Activitățile de combatere a discriminării și campaniile, în domeniul combaterii discriminării și pregătirii procesului de desegregare și integrare a grupului marginalizat în societate, propuse de proiectul nostru, vor pregăti persoanele în risc de sărăcie sau excluziune socială să fie mai bine echipate pentru depășirea acestor situații. O componentă importantă, care aduce și un important element de inovare socială, o reprezintă identificarea și implicarea de voluntari care locuiesc sau își desfășoară activitatea profesională în comunitate și care vor fi implicați în activități de tip IT, în beneficiul copiilor/adolescenților în risc din comunitate.  
Pentru a asigura sustenabilitatea proiectului, serviciile sociale vor fi acordate și pe o perioadă de minim 6 luni ulterior finalizării finanțării din fonduri europene.  
Prin proiectul ”COMunitateTM – Acțiuni pentru integrarea socio-culturală a grupurilor vulnerabile” se propune utilizarea unui spațiu situat pe teritoriul GAL Timișoara pentru a dezvolta serviciile și activitățile descrise mai sus. Prin HCL nr. 513/25.10.2019 spațiul cu altă destinație de pe str. Andrei Șaguna nr. 42 (fosta Calea Dorobanților, nr. 42) a fost atribuit cu destinație gratuită către Direcția de Asistență Socială a municipiului Timișoara, pe o perioadă de 10 ani. În baza HCL nr. 513/25.10.2019 a fost încheiat Contractul de comodat nr. 5/05.11.2019 și Actele adiționale nr. 1 și nr. 2 la contract.     

Direcția de Asistență Socială a Municipiului Timișoara a primit Scrisoare de informare privind demararea procesului de contractare numărul 7024/07.04.2022 prin care am fost informați că cererea de finanțare Cod SMIS 154656 a fost aprobată spre finanțare și că OIR POS DRU Regiunea Vest a decis demararea procesului de contractare. 
În ceea ce privește bugetul proiectului ”COMunitateTM – Acțiuni pentru integrarea socio-culturală a grupurilor vulnerabile”, situația este următoarea: 

· Bugetul total eligibil: 1.371.845,51 lei; 
· Asistenta financiara nerambursabila (AFN): 1.344.408,60 lei; 
· Bugetul solicitat UE: 1.303.253,26 lei; 
· Contribuția de la Bugetul de stat: 41.155,34 lei; 

· Contribuție proprie beneficiar: 27.436,91 lei.
Contribuția din bugetul UE și cofinanțarea națională se vor recupera conform prevederilor OG 40/2015 privind gestionarea financiară a fondurilor europene pentru perioada de programare 2014-2020, precum şi normele de punere în aplicare. 

    În conformitate cu prevederile legislației naționale, respectiv Ordonanţa Guvernului nr. 40/2015 privind gestionarea financiară a fondurilor europene pentru perioada de programare 2014-2020, precum şi normele de punere în aplicare, OUG 57/2019 privind Codul Administrativ, Legea nr. 500/2002, a finanţelor publice, cu modificările şi completările ulterioare, Legea nr. 273/2006 cu privire la finanţele publice locale, cu modificările şi completările ulterioare, se propune: 

1. aprobarea derulării proiectului ”COMunitateTM – Acțiuni pentru integrarea socio-culturală a grupurilor vulnerabile”, cod SMIS 154656

2. aprobarea valorii totale a bugetului propus pentru Direcția de Asistență Socială a Municipiului Timișoara, în sumă de 1.371.845,51 (inclusiv TVA) lei pentru implementarea proiectului ”COMunitateTM – Acțiuni pentru integrarea socio-culturală a grupurilor vulnerabile”, defalcat pe surse de finanţare, după cum urmează:

-  Bugetul solicitat UE:  1.303.253,26 lei; 

-  Contribuția de la Bugetul de stat: 41.155,34 lei; 

- Contribuție proprie beneficiar, din bugetul local al Municipiului Timișoara: 27.436,91 lei
3. aprobarea alocării în bugetul local a sumei de 1.371.845,51 lei ce constituie cheltuieli eligibile, în cadrul proiectului ”COMunitateTM – Acțiuni pentru integrarea socio-culturală a grupurilor vulnerabile”, precum şi a cheltuielilor neeligibile sau conexe aferente acestui proiect care pot apărea pe parcursul implementării proiectului;
4. aprobarea contribuției proprie beneficiar, din bugetul local al Municipiului Timișoara în cuantum de 27.436,91 lei;
5. Includerea în lista de investiții a Municipiului Timișoara în cadrul Programului de Dezvoltare – Proiecte cu Finanțare din Fonduri Externe Nerambursabile a obiectivului – proiectul ”COMunitateTM – Acțiuni pentru integrarea socio-culturală a grupurilor vulnerabile”, cod SMIS 154656;  
6. Contribuția din bugetul UE și cofinanțarea națională se vor recupera conform prevederilor OG 40/2015 privind gestionarea financiară a fondurilor europene pentru perioada de programare 2014-2020, precum și normele de punere în aplicare;
7. Finanțarea serviciului social de tip asistență comunitară pe perioada de sustenabilitate a proiectului, respectiv pe o perioadă de minim 6 luni după finalizarea proiectului.  
Având în vedere cele expuse în prezentul raport, apreciem că proiectul de hotărâre privind aprobarea depunerii și implementării proiectul ”COMunitateTM – Acțiuni pentru integrarea socio-culturală a grupurilor vulnerabile”, îndeplineşte condiţiile pentru a fi supus dezbaterii şi aprobării plenului consiliului local.
Anexăm Contractul de finanţare Programul Operaţional Capital Uman cu nr: POCU/717/5/1/154656 pentru  proiectul ”COMunitateTM – Acțiuni pentru integrarea socio-culturală a grupurilor vulnerabile”.

